દાદા પાછા મુંબઈ જાય એટલે નાથીમા એકલાં પડે. ગામના ઘરાકોનાં ફાટેલાં કપડાં સાંધવાના, થીગડાં મારવાના અને ગાભાની ગોદડીઓ બનાવવાના કામમાં ગૂંથાઈ જાય. આમ કામકાજમાં… સોય-દોરામાં દિવસ અને મહિનાઓ ક્યાંય પસાર થઈ જાય. આ કામના બદલામાં એ સમયે ઘરાકો દાણા – મોટે ભાગે બાજરી – આપે. ખેતરમાં અનાજની કાપણી થઈ ગયા પછી વધેલા ઘાસના પૂળા આપે. દાણા ખાવા થાય, શાકભાજી લેવા થાય અને પૂળા રોટલા કરવા બળતણ થાય.